Sudeći po izjavama premijerskog kandidata Tihomira Oreškovića, jedna od prvih reformi nove vlade mogla bi zahvatiti zdravstveni sustav. Imperativ je podizanje efikasnosti, a uzor prema kojem bismo trebali težiti jest kanadski model zdravstva. Provjerili smo koliko je taj udaljeni model zaista uspješan i kakva su iskustva naših ljudi koji su osjetili njegove blagodati

Zbog visokih troškova, Kanađani su značajno ograničili opseg usluga koji pokriva osnovno osiguranje pa je on znatno manji nego u Hrvatskoj. Tako, primjerice, osnovno osiguranje uopće ne pokriva troškove stomatologa, lijekova na recept, kućne njege i protetike , a tek manjim dijelom pokriva troškove bolničkog liječenja . Sve te usluge treba platiti kroz dopunsko ili privatno osiguranje.

Tako kanadske bolnice muče isti problemi kao i hrvatske – kapaciteti su neujednačeno raspoređeni, a liste čekanja za specijalističke preglede i operacije enormne su. Međutim, to vrijedi za obične smrtnike s osnovnim osiguranjem, ako si možete priuštiti privatno osiguranje tretman je potpuno drukčiji - nema čekanja i sve je dostupno odmah.

Naši ljudi koji su otišli živjeti u Kanadu najviše se žale upravo na skupe i nedostupne zdravstvene usluge. Od brojnih negativnih iskustava, dostupnih na portalima i društvenim mrežama, izdvojili smo nekoliko karakterističnih. 'Zvuči nevjerojatno, no možemo biti zahvalni koliko nam besplatnih pregleda osigurava zdravstveni sustav u Hrvatskoj i koliko lijekova možemo dobiti na recept jer je u Kanadi toga vrlo malo. Sve preglede obavlja obiteljski liječnik, na specijalističke preglede jako se dugo čeka i skupi su, a dijete ima pedijatra samo ako je jako bolesno', otkriva jedna novopečena Kanađanka iz Koprivnice za portal prigorski.hr.

Zanimljivo je i svjedočanstvo jednog našeg iseljenika o troškovima bolničkog liječenja u Kanadi. 'Boravak u bolnici po troškovima možeš izjednačiti s boravkom u luksuznom hotelu. Ako si izgubio radno mjesto i nemaš više zdravstveni plan, tj. osiguranje koje uplaćuješ preko tvrtke pa se dogodi da moraš ići u bolnicu s ozbiljnim problemima koji zahtijevaju duži smještaj, e onda ti želim svaku sreću. To je skupo do te mjere da su mnogi ljudi čak uzimali kredite na kuću da bi otplatili račun. Država, naravno, pokriva jedan dio kroz OHIP (osnovno osiguranje), ali to je manji dio', kaže naš iseljenik na jednom od brojnih forma koji obrađuje temu 'Život u Kanadi'.